ব্লগ, ব্লগার, ব্লগিং নিয়ে পৃথিবীর আর কোন দেশে এতটা বিতর্ক আছে কিনা জানা নেই।জানার ইচ্ছেও নেই। কিন্তু আমাদের দেশে যতটা না বিতর্ক তার চেয়ে বেশি নিষ্ঠুরতায় আক্রান্ত। অবশ্য এ পর্যন্ত যত জন ব্লগার “আল্লাহু আকবার” ধ্বনি দ্বারা আক্রান্ত হয়ে নিহত হয়েছেন, তাদের কারোরই লেখা আমার পড়া হয় নাই। তারা যদি সত্যি সত্যিই ধর্মকে কটাক্ষ করে লিখেন, অবশ্যই তা আপত্তিকর। আপনি ধর্ম মানেন আর নাই মানেন- অন্যের ধর্মীয় মূল্যবোধে আঘাত করার কোন অধিকার আপনার নেই। কোন বৈজ্ঞানিক পরিক্ষা- নিরীক্ষা পদ্ধতি ও প্রমান ছাড়াই ধর্ম এখন পর্যন্ত পৃথিবীর সব থেকে প্রভাবশালী মতবাদ। ধর্ম নিয়ে বিতর্ক করা যাবে, কিন্তু কোন সমাধানে পৌঁছা যাবে না। ফলে এ সব নিয়ে অযৌক্তিক কথা না বলাই ভাল। তবে ধর্মে যদি কুসংস্কার, ধর্মান্ধতার লেবেল থাকে, তা রিমুভ করতে আপনার অবদান থাকতে পারে। ধর্মকে ধরাশায়ী করেছেন স্বশিক্ষিত দার্শনিক আরজ আলী মাতব্বর। তিনি যে সব প্রশ্ন উত্থাপণ করেছেন তার জবাব দিতে গিয়ে বিশ্ববিদ্যালয়ের দু’জন শিক্ষক যে বই লিখেছেন তা রীতিমত হাস্যকর। এ ধরনের হাস্যকর জবাব মাঝে মধ্যে ইসলামী ওয়াজ বিক্রেতা ডাক্তার জাকির নায়েকের মুখে শুনি।